རེག་དུག་ནི་འཛམ་གླིང་འཁྲུགས་ཆེན་གཉིས་པའི་སྐབས་སུ་ཚན་རིག་པ་དག་ལ་དབང་སྒྱུར་བའི་སྨྱོ་ནད་ཕོགས་ཏེ་ས་ཆེན་འདི་འགོས་གཏོར་བྱས་པའི་བྱས་ཉེས་ཀྱི་དུག་རླངས་ལས་བསྐྱེད་པའམ། ཡང་ན་མིའི་ཀུན་སྤྱོད་འཁྱོལ་བའི་ལས་འབྲས་ལས་བྱུང་བ་གང་ཡིན་གསལ་རྟོག་དཀའ་ནའང༌། ལོ་རབས་བརྒྱད་བཅུ་བ་ནས་བཟུང་ས་སྒང་འདིའི་འགྲོ་བ་མི་ཡོངས་ཀྱིས་གདོང་ལེན་ཕར་བརྒོལ་བྱེད་དགོས་པའི་ཉེན་ཚབས་རང་བཞིན་ཅན་གྱི་འཇིགས་པ་ཆེན་པོ་ཞིག་ཏུ་གྱུར་ཡོད། དེང་སྐབས་ཨ་ཧྥུ་རི་ཁ་གླིང་དུ་འགོས་ནད་འདིས་རྐྱེན་པས་སྤྱི་ཚོགས་ཀྱི་དཔལ་འབྱོར་དང་ཤེས་རིག་དར་རྒྱས་བཅས་ཀྱི་ཕྱོགས་ལའང་འགོག་རྐྱེན་ཆེན་པོ་ཐེབས་ཏེ། གཞོན་སྐྱེས་ཕལ་ཆེ་བའི་རང་འཚོ་མ་ཐུབ་པ་དང་ཁྱིམ་གཞི་རྩ་སྟོང་དུ་འགྱུར་བཞིན་པ། དེ་བཞིན་སྤྱི་ཚོགས་ཧྲིལ་བའི་ངལ་རྩོལ་ཐོན་བསྐྱེད་མཚམས་ཆད་ལ་ཉེ་བའི་གནས་བབ་སུ་ལྷུང་ཡོད། ད་ལྟ་ས་སྒང་རིལ་མོ་འདིའི་སྟེང་དུས་ཡུན་ཆུ་ཚོད་ ༢༤ རིང་རེག་དུག་གིས་ཚེ་སྲོག་འཕྲོག་བཞིན་པའི་མི་གྲངས་ ༨༠༠༠ ་ལ་སླེབས་ཡོད་པ་དང༌། མི་གྲངས་ ༡༥༠༠༠ ལ་རེག་དུག་འགོས་ཁྱབ་འབྱུང་བཞིན་ཡོད་པར་བཤད། རེག་དུག་འགོས་ཁྱབ་ཀྱི་རྐྱེན་པས་ད་ལྟ་ཨ་ཧྥུ་རི་ཁའི་གླིང་དུ་ཆ་སྙོམས་ཀྱི་མིའི་ཚེ་ཚད་ནི་ལོ་ ༢༣ ནས་ ༣༢ བར་ཡིན་པ་རེད། འུ་ཅག་བོད་པའི་ཁོར་ཡུག་གི་གནས་སྟངས་དང་བོད་མིའི་བསམ་བློ་འཁྱེར་སྟངས་སོགས་ཕྱོགས་མང་པོ་ཞིག་ནས་ཨ་ཧྥུ་རི་ཁ་གླིང་གི་སྤྱི་ཚོགས་དང་འདྲ་ཤོས་ཆེ་བས། བོད་ཡུལ་ཀྱང་རེག་དུག་འགྱོག་མྱུར་འགོས་ཁྱབ་འགྲོ་སླ་བའི་སྤྱི་ཚོགས་ཤིག་ཏུ་གྱུར་ཡོད།